**OBELEŽITEV SVETOVNEGA DNE VODE**

Svetovni dan vode smo obeležili v slogu gesla »Ali cenimo vodo?«. O vodi, njenem okolju in nevarnostih, ki ji pretijo, nas je seznanila mlada raziskovalka z ARSA, Katarina Novak.

Ekologija je znanost, ki preučuje odnose med organizmi in njihovim okoljem. Ker je bilo predavanje osredotočeno na vodo, je v predavanju omenjala okolja, kot so jezera, reke, morja … Na procese v vodi velikokrat vpliva človek. S svojim delovanjem, kot so gradnja jezov, vodnih zapor, izpuščanje tujerodnih organizmov v vodo, močno vpliva na hidromorfološke spremembe in spremembe v strukturi vodnega ekosistema. Velik problem predstavlja izpuščanje tujerodnih organizmov v vodo. Ti z domačimi vrstami tekmujejo za hrano in prostor, lahko pa pride tudi do križanja med njimi. To se lahko zgodi namerno ali nenamerno.

Ekološko stanje pove, v kakšnem stanju so organizmi in ekosistem, v katerem živijo. Določamo ga z biološkimi, hidromofološkimi in fizikalno-kemijskimi elementi ter posebnimi onesnaževali. Kako čista je voda, nam povedo bioindikatorji. Mednje sodijo ribe, makrofiti, fitoplankton, fitobentos in bentoški nevretenčarji. Starejša metoda vrednotenja ekološkega stanja voda upošteva biološke in kemijske parametre, posebna onesnaževala in prisotnost organizmov.

V projektu ECO so znanstveniki začeli razvijati metodo določanja ekološkega stanja vodovij. Ta se osredotoča na okoljsko DNK, s pomočjo katere dobijo podatke o organizmih, ki so prisotni v vodi. Ta metoda za zdaj še ni zanesljiva, saj ima le 30-odstotno ujemanje s starejšim načinom vrednotenja.

Katarina Novak je predavanje končala s preprosto, a resnično mislijo, da lahko vsak od nas z odgovornim odnosom do narave prispeva k ohranjanju čistih voda.

Blaž Klemen in Žiga Perše, 1. f